รฟม.เร่งสอบกรณีคานรถไฟฟ้าทับรถ ITD ยันพร้อมรับผิดชอบ
รฟม.เร่งสอบกรณีคานรถไฟฟ้าทับรถ พร้อมลงดาบผู้รับจ้างหากไม่ปฏิบัติตามข้อกำหนด ITD ออกโรงรับผิดชอบดูแลความเสียหายทั้งหมด
19 มี.ค. 2560

การรถไฟฟ้าขนส่งมวลชนแห่งประเทศไทย (รฟม.) ชี้แจงถึงกรณีที่แท่งเหล็กก่อสร้างรถไฟฟ้าสายสีเขียว (เหนือ) ขนาดใหญ่ หล่นทับรถยนต์ บริเวณ ถ.พหลโยธินขาเข้า ก่อนถึงเมเจอร์ รัชโยธินวานนี้ (17 มี.ค.) ว่า รฟท. กำลังตรวจสอบหาสาเหตุที่เกิดอุบัติเหตุขึ้นซึ่งส่งผลให้มีรถยนต์เสียหาย 2 คัน ไม่มีผู้บาดเจ็บและเสียชีวิต โดยจะรายงานความคืบหน้าให้ทราบต่อไป พร้อมยืนยันว่า รฟม. มีนโยบายให้ความสำคัญกับความปลอดภัยมาโดยตลอด หากพบว่าผู้รับจ้างไม่ปฏิบัติตามข้อกำหนดจะกำหนดบทลงโทษผู้รับจ้าง และจะเข้มงวดเพื่อไม่ให้เกิดเหตุการณ์ซ้ำอีก
ด้านบริษัท อิตาเลี่ยนไทย ดิเวลอปเมนท์ จำกัด (มหาชน) หรือ ITD ได้ส่งเจ้าหน้าที่ตรวจสอบและเคลื่อนย้ายรถที่เสียหายออกจากที่เกิดเหตุเพื่อลดผลกระทบด้านจราจร และยืนยันว่าจะมีการดูแลรับผิดชอบความเสียหายดังกล่าว โดยล่าสุดตัวแทนจากบริษัทได้มอบกระเช้ารังนกและช็อกโกแลต พร้อมดอกไม้ ให้กับเจ้าของรถยนต์ “นิสสัน มาร์ช” ซึ่งถูกเหล็กก่อสร้างรถไฟฟ้าทับเสียหาย โดยทางบริษัทจะจัดหารถยนต์คันใหม่ทดแทนให้ ส่วนรถยนต์อีกคันที่เสียหายบริเวณกันชนท้ายบริษัทจะซ่อมแซมให้ ซึ่งระหว่างการซ่อมแซมจะมีรถทดแทนให้ใช้ ซึ่งบริษัทจะรับผิดชอบค่าใช้จ่ายทั้งหมด
 


ภาพประกอบข่าว : JS100 Radio, Thairath